খুলনার নির্বাচন প্রথম দিকে কিছুটা নিরুত্তাপ থাকলেও এখন ‘যুদ্ধাবস্থা’ চলছে। দুই দিন পরই ভোট। তারিখ যতই এগিয়ে আসছে, ততই অস্থিরতা-উৎকণ্ঠা লক্ষ করা যাচ্ছে। এসব রহিত করা যাদের দায়িত্ব, সেই নির্বাচন কমিশনের কর্তাব্যক্তিরাও মনে হচ্ছে কারও অঙ্গুলি হেলনে চলছেন। তাঁরা যখন একটি দলের অভিযোগের ভিত্তিতে সেখানে ‘বিশেষ দূত’ বা সহকারী পাঠান এবং আরেকটি দলের অভিযোগকে আমলেই নেন না, তখন কীভাবে বলা যাবে ইসি নিরপেক্ষভাবে দায়িত্ব পালন করছে। নির্বাচনের পরিবেশ নিয়ে নালিশ-পাল্টা নালিশের ঘটনা বাংলাদেশে নতুন নয়। একে অপরকে চাপে ফেলতে প্রতিদ্বন্দ্বী প্রার্থী ও দল এসব করে থাকে। কিন্তু নির্বাচনের যিনি রেফারি, অর্থাৎ নির্বাচন কমিশনকে সিদ্ধান্ত নিতে হবে সবকিছু বিচার-বিশ্লেষণ করেই। কারও দিকে তার পক্ষপাত দেখানোর সুযোগ নেই।